Zmluva o dobrovoľníckej činnosti

uzatvorená podľa § 6 zákona č. 406/2011 Z.z. o dobrovoľníctve a o zmene a doplnení niektorých zákonov medzi zmluvnými stranami:

Meno a priezvisko:

č.občianskeho

rodné číslo.:

trvalý pobyt:

(ďalej len „dobrovoľník“)

a

Názov organizácie: Slovenská asociácia športu na školách o.z.

so sídlom: Trnavská 37, 831 04 Bratislava

IČO: 17325391

Zastúpený: Mgr. Andrea Ristová – generálny sekretár

(ďalej len „prijímateľ dobrovoľníckej činnosti“)

(ďalej len „zmluva“)

Článok I

Predmet zmluvy

Predmetom zmluvy je úprava vzájomných práv a povinností zmluvných strán, ktorých podstatou je záväzok dobrovoľníka v čase uvedenom v článku III ods. 2 vykonávať v prospech prijímateľa dobrovoľníckej činnosti bezodplatne dobrovoľnícku činnosť špecifikovanú v článku II a záväzok prijímateľa dobrovoľníckej činnosti vytvoriť dobrovoľníkovi vhodné podmienky k činnosti dobrovoľníka.

Článok II

Dobrovoľnícka činnosť

Na základe tejto zmluvy sa dobrovoľník zaväzuje pre prijímateľa dobrovoľníckej činnosti vykonávať bez nároku na odmenu dobrovoľnícku činnosť pri organizovaní športových podujatí (prípadne aj kultúrnych, charitatívnych, vzdelávacích a osvetových podujatí) organizovaných alebo spoluorganizovaných prijímateľom dobrovoľníckej činnosti podľa jeho pokynov.

Dobrovoľník v rámci vykonávania dobrovoľníckej činnosti na podujatiach uvedených v odseku 1 vykonáva technické a organizačné zabezpečenie podujatia (rozhodovanie, organizovanie, zápisy, časomiera, zdravotná služba, služba PO a iné potrebné technické zabezpečenie podujatia) ako aj:

činnosti a výkony súvisiace s prípravou podujatia (oznámenie podujatia, príprava ihriska, šatní, hľadiska, vstupov, občerstvenia, príprava zápisu o stretnutí, kontrola registračných preukazov),

činnosti a výkony súvisiace s ukončením športového podujatia (upratovanie, odstránenie plagátov, reklám, kontrola a odovzdanie športového zariadenia správcovi a pod. ...).

Článok III

Miesto a trvanie dobrovoľníckej činnosti

Miestom výkonu dobrovoľníckej činnosti je podľa pokynov prijímateľa

Zmluvné strany sa dohodli na dobe vykonávania dobrovoľníckej činnosti od 1.1. 2019 do 31.12.2019.

Dobrovoľník vykonáva dobrovoľnícku činnosť v rozsahu určenom prijímateľom počas celej doby trvania dobrovoľníckej činnosti dobrovoľníka, ktorý je závislý od druhu vykonávanej dobrovoľníckej činnosti, charakteru a dĺžky trvania jednotlivých športových podujatí alebo dlhodobej súťaže.

Článok IV

Práva a povinnosti zmluvných strán

Počas dobrovoľníckej činnosti je dobrovoľník povinný:

vykonávať dobrovoľnícku činnosť osobne, podľa svojich schopností, zručností a vedomostí,

aktívne vykonávať úlohy v rámci dohodnutej dobrovoľníckej činnosti, podľa pokynov prijímateľa dobrovoľníckej činnosti alebo ním určenej osoby,

rešpektovať všetky usmernenia zo strany prijímateľa dobrovoľníckej činnosti týkajúce sa náplne a spôsobu vykonávania dobrovoľníckej činnosti,

nezverejňovať finančné náležitosti týkajúce sa náhrad za výkon dobrovoľníckej činnosti a ani iné ekonomické údaje a vzťahy, o ktorých sa dobrovoľník dozvedel pri výkone dobrovoľníckej činnosti,

zachovávať mlčanlivosť o skutočnostiach súvisiacich s výkonom dobrovoľníckej činnosti a o skutočnostiach, o ktorých sa dozvedel pri výkone dobrovoľníckej činnosti.

Prijímateľ dobrovoľníckej činnosti je povinný vytvoriť dobrovoľníkovi podmienky na riadny výkon dobrovoľníckej činnosti. Prijímateľ dobrovoľníckej činnosti poskytne dobrovoľníkovi na výkon dobrovoľníckej činnosti potrebné pomôcky pre jeho činnosť

Pokiaľ to charakter pomôcok a predmetov poskytnutých podľa odseku 2 umožňuje, je dobrovoľník povinný vrátiť poskytnuté pomôcky a predmety v deň skončenia výkonu dobrovoľníckej činnosti v stave zodpovedajúcom bežnému opotrebeniu, ak nebude vykonávať dobrovoľnícku činnosť pre prijímateľa dobrovoľníckej činnosti pravidelne/opakovane.

Prijímateľ dobrovoľníckej činnosti sa zaväzuje dobrovoľníkovi preplatiť náklady na obstaranie pomôcok a predmetov potrebných na výkon dobrovoľníckej činnosti, ak mu ich prijímateľ dobrovoľníckej činnosti neposkytol sám alebo ich primeranú časť.

Prijímateľ dobrovoľníckej činnosti sa zaväzuje poskytnúť dobrovoľníkovi stravu v dňoch, kedy počet hodín dobrovoľníckej činnosti presiahne 4 hodiny a ubytovanie pri viacdennej akcii.

Prijímateľ dobrovoľníckej činnosti sa zaväzuje uhradiť dobrovoľníkovi cestovné náklady spojené s dopravou z miesta jeho bydliska do miesta výkonu dobrovoľníckej činnosti podľa tejto zmluvy a späť.

Prijímateľ dobrovoľníckej činnosti sa zaväzuje poskytnúť dobrovoľníkovi náhradu za stratu času v maximálnej  sume minimálnej hodinovej mzdy t.j. 2,989 € podľa zákona č. 406/2011 Z.z. o dobrovoľníctve, táto náhrada nie je mzda ale je ostatným príjmom podľa zákona 595/2003 Z.z. § 8 ods. 1 písm. r) o dani z príjmov a je oslobodená od dane z príjmov v úhrnnej výške 500 eur za celé zdaňovacie obdobie. Príjem dobrovoľníka bude evidovaný na základe zápisov v ISŠ (počas nefunkčnosti ISŠ bude evidovaný na webovom sídle prijímateľa) . Ak by bol úhrn vyplatených náhrad od všetkých prijímateľov dobrovoľníckej činnosti za zdaňovacie obdobie vyšší ako 500 eur, zdaní sa v podanom daňovom priznaní dobrovoľníka – fyzickej osoby len suma prevyšujúca 500 eur.

Prijímateľ dobrovoľníckej činnosti je povinný vydať písomné potvrdenie o trvaní, rozsahu a obsahu dobrovoľníckej činnosti dobrovoľníka a písomné hodnotenie dobrovoľníckej činnosti, ak o to dobrovoľník požiada. Podkladom pre vydanie potvrdenia o dobrovoľníckej činnosti je výkaz o dobrovoľníckej činnosti.

Zmluvné strany sa dohodli, že prijímateľ dobrovoľníckej činnosti bude viesť v elektronickej forme výkaz dobrovoľníckej činnosti dobrovoľníka, v ktorom bude uvedený dátum, časový rozsah a obsah vykonávanej dobrovoľníckej činnosti.

Článok V

Záverečné ustanovenia

Zmluva nadobúda platnosť a účinnosť dňom podpísania oboma zmluvnými stranami.

Platnosť zmluvy je možné predčasne ukončiť bez udania dôvodu oznámením ukončenia dobrovoľníckej činnosti druhej zmluvnej strane ústne, elektronickou formou alebo písomnou formou. Pri ukončení dobrovoľníckej činnosti zmluvné strany dodržia princípy primeranosti a slušnosti.

Práva a povinnosti touto zmluvou neupravené sa riadia príslušnými ustanoveniami zákona č. 406/2011 Z. z. o dobrovoľníctve a o zmene a doplnení niektorých zákonov a ostatných všeobecne záväzných právnych predpisov.

Doplnenia, dodatky a spresnenia tejto zmluvy môžu byť dojednané aj ústne, ak si strany nevyhradili písomnú formu.

Táto zmluva je vyhotovená vo dvoch rovnopisoch. Obe zmluvné strany obdržia jeden rovnopis zmluvy.

Zmluvné strany prehlasujú, že si zmluvu prečítali, jej obsahu porozumeli, že zodpovedá ich skutočnej, slobodnej a vážnej vôli a na dôkaz toho ju podpisujú.

V ................................. dňa .............. 2019.

…………………………………..…. ….…………………………..………...

Dobrovoľník Prijímateľ dobrovoľníckej činnosti